આ સંપૂર્ણ આયોજનના વિષયમાં સ્વામી રામદેવજીએ કહ્યું કે, ‘હંમેશા લોકો મને પ્રશ્ર્ન કરે છે કે’ બાબા રામદેવ અને બાલકૃષ્ણ પછી કોણ ઉત્તરાધિકારી હશે ? તો એવાં ભાઈ-બહેનોને આ પ્રામાણિક સંન્યાસી જ મારો જવાબ છે. આ સંન્યાસી મારી જેમ જ દેશમાં યોગ, સંસ્કાર, શિક્ષણ અને ભારતીયતાને આગળ વધારશે. તેઓ કહે છે, ‘મને પોતાના ઉત્તરાધિકારીની ચિંતા ન રહેતાં ઋષિ-મુનિઓના ઉત્તરાધિકારીઓની ચિંતા વધારે છે. આપણે ગૌતમ, કણાદ, પાણિની, રામકૃષ્ણ, મહર્ષિ દયાનંદના વંશજો છીએ. આ પરંપરા કેવી રીતે આગળ વધે એની અમને ચિંતા છે. એને ધ્યાનમાં રાખીને અમે આઠ-નવ વર્ષ પહેલાંથી આ અનુષ્ઠાન મૌન પથી શરુ કર્યું હતું. હવે એ અનુષ્ઠાનમાં જે પરિપક્વ થઈ ચૂક્યા છે, જેમના ઉપર હવે અમને સંપૂર્ણ ભરોસો થઈ ગયો છે કે હવે તેઓ મુશ્કેલમાં મુશ્કેલ પરિસ્થિતિઓમાં પણ પોતાના માર્ગેથી ભટકશે નહીં, એવા લોકોને સંન્યાસ દીક્ષા આપવાનું કામ કર્યું છે. સંન્યાસ દીક્ષાના કાર્યક્રમમાં આકર્ષણનું કેન્દ્ર એવાં યુવક-યુવતીઓ હતા જે અતિ આધુનિક દુનિયાને તિલાંજલિ આપીને એવા કાંટાળા પથ ઉપર ચાલવાનો સંકલ્પ લઈ ચૂક્યાં હતાં, જે તમામ સંકટોથી ભરેલો છે. કોઈ સારી એવી નોકરી છોડીને તો કોઈ વિદેશનો અભ્યાસ છોડીને સંન્યાસ લઈ રહ્યા છે. પરંતુ તેમના ચહેરા ઉપર કોઈ વાતનું દુ:ખ જોવા મળતું ન હતું. ઊલટાનું તેઓ તો એવાં ખુશ હતાં જાણે કોઈ મનપસંદ વસ્તુ મળી ગઈ હોય, જેની એમને વર્ષોથી શોધ હતી.’